《送汪秀才莹中》
元代·郑元祐

三十年前湖上路，君之外舅钱塘簿。春风双鬓绿于云，岂料于今各迟暮？

迟暮相逢两相顾，出者非迂处非误。君出才如班定远，我处心惭黄叔度。

向年边氓弄锄梃，屈君从戎曾不腐。皇家福力九鼎固，尔民何异罝中兔？

上功幕府寂不闻，一命低徊乐其素。参佐南安郡幕归，行李萧然只如故。

于今复理吏部铨，束书朝上阊门船。柳条缄黄雪初霁，鸥波吹白舟当牵。

翻书蓬窗遮老眼，沽酒野店浇残年。想见新春花欲然，君应醉倒春风前。

青云故人布百辟，黄纸除书来九天。得官南归应过我，姑苏台东野水边。

却问朝端泰秘监，何时寄我归来篇？

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。